আর মাত্র কিছুদিন বাকি। শহরের অলিতে গলিতে জোর কদমে চলছে শারদীয়ার প্রস্তুতি। শহরের অন্যতম যৌনপল্লিও মেতে উঠেছে দুর্গাপুজোর প্রস্তুতিতে। কিছুদিন আগেই হাইকোর্টের নির্দেশে শোভাবাজার মসজিদ বাড়ি স্ট্রিটে রাস্তার উপর দুর্গাপুজোর অনুমতি পেয়েছে সোনাগাছির যৌনকর্মীদের সংগঠন দুর্বার মহিলা সমন্বয় সমিতি। আর তার পরেই কোমর বেঁধে ময়দানে নেমে পড়ছেন যৌনকর্মীরা। সবমিলিয়েই উৎসবের আমেজ সেখানে। এর মধ্যেই জানা গেল, পুজোয় এবার বিশেষ ভূমিকায় দেখা যাবে নিষিদ্ধ পল্লির কর্মীদের।
এক সর্বভারতীয় সংবাদমাধ্যমে প্রকাশিত খবর অনুযায়ী, এবার পুজোয় পশ্চিমবঙ্গ মৎস্য দফতরের একাধিক ফুড প্যাভিলিয়নে দেখা যাবে সোনাগাছির যৌনকর্মীদের। মাথায় শেফের টুপি পরে তাঁরাই দোকান সামলাবেন। জানা গিয়েছে, চলতি বছরে রাখিবন্ধন উৎসবের সময়েই রাজ্য মৎস্য উন্নয়ন নিগমের পক্ষ থেকে এই প্রস্তাব দেওয়া হয় দুর্বার মহিলা সমন্বয় সমিতিকে। তাতে বলা হয়েছিল, আগ্রহী যৌনকর্মীদের বিশেষভাবে প্রশিক্ষিত করা হবে। মাছ কাটা থেকে শুরু করে তা প্রসেসিং করা ও রান্না করার কৌশলও শেখানো হবে তাঁদের। তার পর মৎস্য দফতরের বিভিন্ন স্টলে কাজের সুযোগ দেওয়া হবে।

এই বিষয়ে অন্যান্য খবর

সোনাগাছির প্রতি তাঁর ‘গোপন দুর্বলতা’ কেন, জানালেন মদন মিত্র


দুর্বারের পক্ষ থেকে ডঃ স্মরজিৎ জানা জানান, প্রথমপর্বে প্রায় ৫০ জন যৌনকর্মীকে প্রশিক্ষণের জন্য বাছা হয়েছে। যার মধ্যে ১৫ জনের প্রশিক্ষণ এই সোমবার থেকে শুরু হবে নলবনে। এক সপ্তাহ পরে আরও ১৫ জন এবং তার পর বাকিদেরও একই ভাবে প্রশিক্ষণ দেওয়া হবে। এর পর পুজোর সময়ে বিভিন্ন সরকারি স্টলে কাজ করবেন তাঁরা। কাজের ভিত্তিতেই সকলে টাকা পাবেন বলে জানা গিয়েছে।
প্রসঙ্গত, পুজোর সময়ে শহরে মৎস্য দফতরের মোট আটটি ফুড প্যাভিলিয়ন থাকবে বলে জানা গিয়েছে। সেখানেই কাজ করবেন যৌনকর্মীরা। এছাড়াও শহরের বাইরে বেঙ্গালুরুতে থাকবে ২টি ফুড প্যাভিলিয়ন।